B4-0991/98

Ψήφισμα σχετικά με την ενιαία διασυνοριακή διατίμηση των βιβλίων

Το Ευρωπαϊκό Κοινοβούλιο,

- έχοντας υπόψη το ψήφισμά του της 13ης Φεβρουαρίου 1981 σχετικά με τις σταθερές τιμές των βιβλίων ((ΕΕ C 50 της 9.3.1981, σελ. 102.)),

- έχοντας υπόψη την ανακοίνωση της Επιτροπής προς το Συμβούλιο, με ημερομηνία 25 Μαΐου 1985, σχετικά με την καθιέρωση κοινοτικού συστήματος πλαισίωσης των τιμών των βιβλίων (COM(85)0258),

- έχοντας υπόψη την ανακοίνωση της Επιτροπής προς το Συμβούλιο, με ημερομηνία 27 Νοεμβρίου 1985, σχετικά με τη λήψη μέτρων στον τομέα του βιβλίου (COM(85)0681),

- έχοντας υπόψη το ψήφισμά του της 12ης Μαρτίου 1987 σχετικά με τις ενιαίες τιμές των βιβλίων ((ΕΕ C 99 της 13.4.1987, σελ. 172.)),

- έχοντας υπόψη το ψήφισμά του της 10ης Ιουλίου 1987 σχετικά με την ανακοίνωση της Επιτροπής προς το Συμβούλιο για τη λήψη μέτρων στον τομέα του βιβλίου ((ΕΕ C 246 της 14.9.1987, σελ. 136.)),

- έχοντας υπόψη το ψήφισμα, με ημερομηνία 18 Μαΐου 1989, του Συμβουλίου και των συνερχομένων στο πλαίσιο του Συμβουλίου σχετικά με την προώθηση του βιβλίου και της ανάγνωσης ((ΕΕ C 183 της 20.7.1989, σελ. 2.)),

- έχοντας υπόψη την ανακοίνωση της Επιτροπής, με ημερομηνία 3 Αυγούστου 1989, φέρουσα τον τίτλο «Το βιβλίο: ένα αναπόσπαστο στοιχείο της πολιτισμικής ζωής στην Ευρώπη» (COM(89)0258),

- έχοντας υπόψη το ψήφισμά του της 21ης Ιανουαρίου 1993 σχετικά με την προώθηση του βιβλίου και την ανάπτυξη της ανάγνωσης στην Ευρώπη ((ΕΕ C 42 της 15.2.1993, σελ. 182.)),

- έχοντας υπόψη την απόφαση του Συμβουλίου, με ημερομηνία 22 Σεπτεμβρίου 1997, σχετικά με τις διαμεθοριακές ενιαίες τιμές του βιβλίου στις ευρωπαϊκές γλωσσικές ζώνες ((ΕΕ C 305 της 7.10.1997, σελ. 2)),

- επισημαίνοντας την εκκρεμούσα στην Επιτροπή προσφυγή σχετικά με μια διαδικασία βάσει του άρθρου 85 της ΣΕΚ (IV/34.657 (Sammelrevers/Einzelrevers) και V/35.245 - IV/35.251),

- επισημαίνοντας την προσφυγή που υπέβαλε η Επιτροπή στις 24 Απριλίου 1998 κατά της «Koningklijke Vereeniging ter bevordering van de belangen des Boekhandels» σχετικά με μια διαδικασία βάσει του άρθρου 85 της ΣΕΚ,

A. επισημαίνοντας ότι η διπλή διάσταση του βιβλίου ως πολιτισμικής αξίας και εμπορεύματος αναγνωρίζεται από το Κοινοβούλιο, το Συμβούλιο και την Επιτροπή,

B. επισημαίνοντας ότι, με την πρόοδο της ευρωπαϊκής ολοκλήρωσης και την ως εκ τούτου όλο και επιτακτικότερη ανάγκη να επιτευχθεί και από πολιτισμικής σκοπιάς συμμετοχή του Ευρωπαίου πολίτη στη διαδικασία της ευρωπαϊκής ενοποίησης, μεταβάλλονται με δυναμικό τρόπο και οι απαιτήσεις έναντι της κοινοτικής πολιτικής,

Γ. επισημαίνοντας ότι με το άρθρο 128 της ΣΕΚ υπογραμμίζεται η πολιτισμική διάσταση της Κοινότητας και ότι ειδικότερα βάσει της παραγράφου 4 η διάσταση αυτή πρέπει να λαμβάνεται υπόψη και σε σχέση με άλλες διατάξεις της Συνθήκης,

Δ. επισημαίνοντας ότι το πολιτισμικό αγαθό «βιβλίο» αποτελεί με εντελώς ιδιαίτερο τρόπο έκφραση και φορέα πολιτισμικής ταυτότητας, δεδομένου ότι αντικατοπτρίζει το πνεύμα, τις ιδέες και τον ψυχικό κόσμο μιας κοινωνίας, μιας περιοχής ή μιας γλωσσικής ζώνης στην ουσιωδέστερη μορφή τους, δηλαδή τη γλώσσα,

Ε. επισημαίνοντας ότι η πλειονότητα των κρατών μελών θεωρούν, λόγω του διπλού χαρακτήρα του βιβλίου ως οικονομικού και πολιτισμικού αγαθού, την ενιαία διατίμηση των βιβλίων κατάλληλο και απαραίτητο μέσο για να επιτευχθεί η μεγαλύτερη κατά το δυνατόν θεματική ποικιλία στον τομέα του βιβλίου και η πληρέστερη κατά το δυνατόν κάλυψη των αναγκών του σχετικού καταναλωτή,

ΣΤ. επισημαίνοντας ότι η Επιτροπή ναι μεν έχει δώσει υψηλή προτεραιότητα στην κατάρτιση ευρωπαϊκών στατιστικών για πολιτισμικά θέματα, οι οποίες θα περιέχουν αξιόπιστα και συγκρίσιμα στοιχεία για όλες τις πτυχές της κατάστασης που επικρατεί στην αγορά του βιβλίου, αλλά ότι σήμερα δεν διαθέτει σχετικές αντικειμενικές συλλογές δεδομένων,

Ζ. επισημαίνοντας ότι η Επιτροπή υπόσχεται για άλλη μία φορά στην προαναφερθείσα ανακοίνωση (COM(89)0258) ότι θα ερευνήσει, από κοινού με τις εθνικές υπηρεσίες και όλους τους σχετικούς επαγγελματικούς κλάδους, τα συστήματα διανομής, ότι θα εμβαθύνει στην εξέταση των εναλλακτικών δυνατοτήτων για τη λήψη ειδικών μέτρων υπέρ του τομέα των εκδόσεων και της διανομής των βιβλίων και θα υποβάλει, ενδεχομένως, συγκεκριμένες προτάσεις βάσει των σχετικών αποτελεσμάτων, αλλά ότι έως τώρα δεν έχει υποβάλει τις προτάσεις αυτές,

Η. διαπιστώνοντας ότι η εγκατάλειψη της ενιαίας διατίμησης του βιβλίου σε ορισμένες χώρες είχε ως αποτέλεσμα αισθητή αύξηση της τιμής των βιβλίων και κλείσιμο πολλών βιβλιοπωλείων και μικρών εκδοτικών οίκων,

Θ. εκτιμώντας ότι η ενιαία διατίμηση του βιβλίου επιτρέπει, συγκεκριμένα, τη στήριξη της λογοτεχνικής δημιουργίας και την εξασφάλιση της επιβίωσης μικρών βιβλιοπωλείων και μικρών εκδοτικών οίκων,

Ι. εκφράζοντας τη λύπη του για το γεγονός ότι η Επιτροπή παρά τη σχετική αναγγελία, δεν έχει δημιουργήσει «Συμβουλευτική Επιτροπή για τα Βιβλία»,

ΙΑ. εκφράζοντας το φόβο ότι η κατάργηση της διασυνοριακής ενιαίας διατίμησης των βιβλίων στις γερμανόφωνες περιοχές εγκυμονεί, κυρίως για μικρούς εταίρους, τον κίνδυνο να αποδυναμώνονται μέσω υψηλών εισαγωγικών ποσοστώσεων οι εθνικές σχετικές ρυθμίσεις,

ΙΒ. επισημαίνοντας ότι η κατάργηση της ενιαίας διατίμησης των βιβλίων στην ανωτέρω περίπτωση εμποδίζει την πολιτισμική ολοκλήρωση πέραν και των εθνικών συνόρων,

1. εκφράζει την ικανοποίησή του για τη νέα στάση της Επιτροπής όσον αφορά την πολιτική στον τομέα του πολιτισμού, όπως εκφράζεται στην ανακοίνωσή της για το πρώτο πρόγραμμα-πλαίσιο της Επιτροπής με θέμα την προώθηση του πολιτισμού (2000-2004)(COM(89)0266), σύμφωνα με την οποία ο πολιτισμός πρέπει να περιλαμβάνεται ρητώς στις νομικές πράξεις και στις πολιτικές της Ένωσης[semigr ]

2. καλεί την Επιτροπή να διαμορφώσει, πριν ληφθεί τελική απόφαση σχετικά με τις εκκρεμούσες διαδικασίες, αξιόπιστους και συγκρίσιμους δείκτες καθώς και ενημερωτικά στοιχεία σχετικά με τη γενικότερη κατάσταση και την κατάσταση που επικρατεί σε επιμέρους τομείς της αγοράς του βιβλίου στα διάφορα κράτη μέλη και στις διάφορες γλωσσικές ζώνες της ΕΕ[semigr ]

3. υπογραμμίζει ότι η πολιτισμική και οικονομική ολοκλήρωση έχει επιτευχθεί αποτελεσματικότερα εντός των ενιαίων γλωσσικών ζωνών και ότι είναι ανάγκη, στο πλαίσιο των αποφάσεων που αιτιολογεί η πολιτική στον τομέα του ανταγωνισμού, να ληφθούν υπόψη οι πολιτικές που εφαρμόζουν στον τομέα του πολιτισμού τα ενδιαφερόμενα κράτη[semigr ]

4. ζητεί από την Επιτροπή να πραγματοποιήσει, με συμμετοχή των φορέων της διασυνοριακής εμπορικής διακίνησης βιβλίων, δημόσια ακρόαση για το θέμα της ενιαίας διατίμησης των βιβλίων, με στόχο να εξετασθεί η σημασία της παραγράφου 4 του άρθρου 128 της ΣΕΚ καθώς και περαιτέρω πτυχές του θέματος που αφορούν τον ανταγωνισμό, τον τομέα του πολιτισμού και τους καταναλωτές[semigr ]

5. ζητεί από την Επιτροπή να προσαρμόσει την κοινοτική πολιτική της όσον αφορά τη συναίνεση στο θέμα των τιμών των βιβλίων στις ανωτέρω πολιτισμικές απαιτήσεις, κυρίως στις διασυνοριακές γλωσσικές ζώνες, και να επιτρέψει τη συνέχιση της εφαρμογής των ισχυόντων συστημάτων σταθερής διατίμησης του βιβλίου, κυρίως στις ενιαίες γλωσσικές ζώνες[semigr ]

6. ζητεί να θεσπισθεί δεσμευτική ρύθμιση η οποία, παραλλήλως με τις εθνικές ενιαίες διατιμήσεις των βιβλίων, θα καθιστά δυνατή, ως μη αντιβαίνουσα στους κανόνες του ανταγωνισμού, και τη νομιμότητα διμερών συμφωνιών περί ενιαίων διατιμήσεων των βιβλίων εντός ενιαίων γλωσσικών ζωνών[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.